Nuuskommentaar: Mishandelde Zuma kry een uit negePresident Jacob Zuma. Foto: GCIS Na ŉ tydjie van relatiewe stilte, weens ŉ rits oorsese reise, is pres. Jacob Zuma met mening terug in die openbare oog en hy is nog net so verleentheidwekkend soos altyd. Dat die EFF en Cope Zuma “as misdadiger” nie in die parlement wil aanhoor nie, dra by tot ŉ drama wat uiteindelik nie gevolgloos gaan wees nie. Suid-Afrikaners weet lank reeds Zuma is nie ŉ intellektuele reus nie en dit wys deurlopend in sy presidentskap. Tog word ook aanvaar ŉ regeringshoof sal onmoontlik alles van alles weet, hoewel heelwat meganismes in die owerheidsektor in werking is om die fiksie lewend te probeer hou dat ŉ hoof altyd meer as sy ondergeskiktes weet. Dit was Zuma wat self gister die kwessie van die ekonomiese negepuntplan as deel van sy antwoordsessie in die parlement genoem het. En ja, hy het weer die belangrikheid daarvan beklemtoon. Dis immers al verskeie kere in die parlement voorgehou as “Zuma se plan.” Maar toe die opposisie (weliswaar ŉ bietjie laerskoolagtig) Zuma vra om die nege punte van die plan te noem, kon hy niks verder kom as om te sê dat landbou een van hulle is nie en het toe soos gewoonlik aan die giggel gegaan. Een uit nege is ŉ verleentheid. Boonop, as ŉ mens Zuma se uitlatings oor landbou oor die afgelope jaar of twee bymekaar sit, blyk dit dat hy heeltemal niks van landbou weet nie. Dis eenvoudig minder as die kritiese kennisvlak wat nodig is om presidensiële leiding te kan gee. Zuma het eerder gevra dat die parlementêre gesagsbekleërs (mense wat hy self met die hand uitgesoek en laat aanstel het) hom begin beskerm teen die “mishandeling” wat hy gereeld tydens sy besoeke aan die parlement ervaar. Hy het weer eens daarop gesinspeel dat hy, as president, meer respek as dit verdien. Dan het hy ook werklikheidsvreemd die ANC se verliese tydens die munisipale verkiesing, veral in sekere metro’s, probeer wegpraat. In sy illusiewêreld is die ANC wat hy lei (weliswaar dikwels op ondermynende wyse) nog netjies onaangeraak. En terwyl hy werklikheidsverwyderd aankarring, is daar sowat 70 ANC-LP’s wat, as die verkiesingsuitslae met die volgende verkiesing volgehou gaan word, sonder werk gaan sit. Dis nou afgesien van ŉ horde ondersteuningsposte wat weens ŉ kleiner ANC “kwota” van setels in die slag bly en nuwe poste by ander partye skep. En die benoudes weet hoe langer Zuma aan die mag vasklou, hoe beter raak die kanse dat daar ŉ groot uitskud kan kom. Netwerk 24 se dagblaaie bespreek vandag weer die skadelike Zuma-invloed in hul gedeelde hoofartikel, “Hoe langer Zuma bly, hoe groter die skade”. Die omstrede Zoeloekoning, Goodwill Zwelithini, het onlangs die kwessie minder gesofistikeerd aangeroer toe hy gesê het onder Zuma se (voortgesette) presidentskap is die land daarmee heen. Die koning het ewe groothartig aangebied om die land saam met sy mense te regeer as Zuma-hulle opsy staan, iets waarvoor hulle glo deur Goddelike bemagtiging goed toegerus is. Hoe gouer Zuma besef sy openbare beeld kan nie herstel word nie en sy lawwe optredes en opmerkings (aangevul deur opmerkings wat vir haatspraak ondersoek word) sy beeld onherstelbaar beskadig het, hoe gouer sal die land weer kan koers kry, al is Zuma lank nie die enigste probleem waarmee die land worstel nie. Hy kan eerder probeer om ŉ goeie skeut respek as nalatenskap te monster deur instansies wat hom (nog) blindelings steun, aan te moedig om sy politieke heengaan met waardigheid te aanvaar.